640 participants corren en la 40 edició de la Volta a Peu-10K
29 de juliol de 2024

L'Eliana ha tornat a viure aquest dissabte una de les cites esportives més esperades i amb un aniversari molt especial: la 40 edició de la Volta a Peu-10K. Una prova que forma part del Circuit de Carreres Populars de la Diputació de València i que ha sigut organitzada per l'Ajuntament, en col·laboració amb el club de triatló Trivu de l'Eliana.

Així, des de les 19 hores les i els més menuts van poder gaudir, per segona vegada, de la prova infantil que busca despertar en ells l'afició per aquesta modalitat esportiva. Els prop de 100 menors inscrits van gaudir d'una carrera adaptada a les seues edats amb distàncies entre els 200 i els 1.200 metres.

Minuts abans de l'eixida a la Volta a Peu, el tall d'un pastís d'aniversari va donar per inaugurada la prova adulta, que va partir puntualment des de la pista d'atletisme. Un total de 640 persones es van llançar pels 10 quilòmetres del recorregut urbà, en els quals no va faltar l'animació de Raizes Batucada, així com tres avituallaments que van ajudar a suportar les altes temperatures i el refresc d’elianers i elianeres que des de les seues cases van llançar aigua als i les participants.

En el pòdium masculí, Abdelmajid Elhissouf, va marcar un temps de 30 minuts i 4 segons, és a dir 3.00 min/km. Per part seua, en el femení, la jove Maria Valero va fer el propi amb 35 minuts i 33 segons, 3.33 min/km.

A la plaça de l'Ajuntament, tampoc va faltar animació i speaker per a donar l'última espenta. Ja en meta un DJ i un altre speaker van esperar als i les corredores on a partir de les 21:15 hores es va celebrar el lliurament dels trofeus. Cal destacar que els trofeus han sigut fets a mà, un a un, per les persones usuàries d'un centre de diversitat funcional intel·lectual. En meta, els finishers van tindre també una medalla de record, avituallament ampli, beguda vària, fruita, coques salades i dolces.

"Gràcies al club organitzador, a totes les persones que s'han inscrit, al dispositiu de seguretat i als voluntaris que han fet possible que siga tot un èxit", ha declarat l'alcalde, Salva Torrent. A més, ha recordat a tots els corredors que durant 40 anys han passat per ella, alguns de luxe com ara Martin Fiz o Abel Antón.